(8)

Ugyanebben a véleményben a PBB megerősítette a projekttagok által egyhangúlag jóváhagyott azon álláspontot, amely szerint az Egyesült Királyság teljesíti a (KKBP) 2020/1639 határozat 3. cikkében foglalt alábbi általános feltételeket: — az Egyesült Királyság teljesíti a (KKBP) 2020/1639 határozat 3. cikkének a) pontjában foglalt azon feltételeket, amelyek értelmében köteles osztani az EUSZ 2. cikkében megállapított, az Unió alapját képező értékeket, az EUSZ 21. cikkének (1) bekezdésében említett elveket, továbbá a közös kül- és biztonságpolitika tekintetében az EUSZ 21. cikke (2) bekezdésének a), b), c) és h) pontjában kitűzött célokat, illetve amelyek értelmében nem sértheti az Uniónak és tagállamainak a biztonsági és védelmi érdekeit, amibe az uniós tagállamokkal való jószomszédi kapcsolatok elvének tiszteletben tartása is beletartozik, továbbá politikai párbeszédet kell folytatnia az Unióval, amelynek a PESCO-projektben való részvételekor biztonsági és védelmi aspektusokra is ki kell terjednie, — ami a jelentős értéktöbblettel bíró részvételre vonatkozó, a (KKBP) 2020/1639 határozat 3. cikkének b) pontjában foglalt feltételt illeti, az Egyesült Királyságnak a katonai nobilitásra vonatkozó PESCO-projektben való részvétele tekintetében a tájékoztatás részletesen ismerteti az Egyesült Királyság leendő hozzájárulását – beleértve az említett projektben való részvételének hatályát, formáját és mértékét is –, ami alátámasztja e feltétel teljesülését, — a (KKBP) 2020/1639 határozat 3. cikkének c) pontjában foglalt feltételt illetően, az Egyesült Királyságnak a katonai mobilitásra vonatkozó PESCO-projektben való részvétele a tájékoztatásban foglaltak alapján hozzá fog járulni a közös biztonság- és védelempolitika (KBVP), valamint az uniós törekvési szintnek a megerősítéséhez, a KBVP-missziók és -műveletek támogatása érdekében is, — ami a (KKBP) 2020/1639 határozat 3. cikkének d) pontjában foglalt feltételt illeti, a katonai mobilitásra vonatkozó PESCO-projekt nem foglal magában fegyverbeszerzést, kutatást és képességfejlesztést, illetve fegyverek vagy képességek és technológiák felhasználását és kivitelét. A projekt keretében semmilyen képességet vagy technológiát nem fognak kifejleszteni. Az Egyesült Királyságnak az említett projektben való részvétele következésképpen nem vezet sem az Egyesült Királyságtól való függőségekhez, sem pedig általa valamely uniós tagállammal szemben bevezetett korlátozásokhoz, — a tájékoztatásban részletesebben meghatározottak alapján szintén teljesül a (KKBP) 2020/1639 határozat 3. cikkének e) pontjában foglalt azon feltétel, amelynek értelmében az Egyesült Királyság részvételének összhangban kell állnia a (KKBP) 2017/2315 határozat mellékletében meghatározott szigorúbb releváns PESCO-kötelezettségvállalásokkal. Mivel a katonai mobilitásra vonatkozó PESCO-projekt nem képességorientált projekt, az Egyesült Királyság részvételére nem alkalmazandó az a feltétel, hogy a részvételnek hozzá kell járulnia a képességfejlesztési tervből és a koordinált éves védelmi szemléből eredő prioritások megvalósításához, valamint kedvező hatást kell gyakorolnia az európai védelmi technológiai és ipari bázisra, — a (KKBP) 2020/1639 határozat 3. cikkének f) pontjában meghatározott követelmény teljesült, mivel az Unió és az Egyesült Királyság közötti adatbiztonsági megállapodás (az Európai Unió és Nagy-Britannia és Észak-Írország Egyesült Királysága közötti, a minősített adatok cseréjére és védelmére vonatkozó biztonsági eljárásokról szóló megállapodás (4)) 2021. május 1-je óta hatályban van, — a (KKBP) 2020/1639 határozat 3. cikkének g) pontjában meghatározott feltétel ebben az esetben nem alkalmazandó, mivel a katonai mobilitásra vonatkozó PESCO-projekt végrehajtására nem az EDA támogatásával kerül sor, és ezért nincs szükség az EDA-val kötött hatályos igazgatási megállapodásra, — a (KKBP) 2020/1639 határozat 3. cikkének h) pontjában meghatározott feltételt illetően, az Egyesült Királyság vállalta, hogy törekedni fog – a (KKBP) 2017/2315 határozattal és a PESCO irányítására vonatkozó (KKBP) 2018/909 tanácsi határozattal (5) összhangban – egy projektspecifikus igazgatási megállapodás és bármely egyéb szükséges projekt-dokumentáció megkötésére.